*Haasteita edunvalvonnalle*

*Elämme aikaa, jona voimakkaat ristiriidat myllertävät. Edunvalvonta ay-liikkeessä on saanut uuden ulottuvuuden Eu-asioiden myötä. Outokumpu konserni on yksi niistä suomalaisista suuryrityksistä, jonka sisällä on sovittu henkilöstön kanssa eurooppalaisten tytäryhtiöiden henkilöstön tapaamisesta, nimi on Outokumpu Personell Forum. Sen yhteydessä henkilöstön valitsemat edustajat tapaavat kerran vuodessa konsernin johon. Tänä vuonna edustajamme oli Pekka Kekki.*

*Vallanpitäjät ovat ajaneet ammattiyhdistysliikkeen ahtaalle käyttäen häikäilemättömästi työttömyyttä aseenaan. Siitä huolimatta, se on ainoa elin, jolla on vielä organisaatio, joka pystyy ja mahdollistaa työtä tekevien aseman puolustamisen tai parantamisen. Aina se ei kovin hyvin onnistu. Vastassa on valtionvarainministerin lisäksi eu- ja työnantajapiirit. Tarkoituksena lähinnä hajottaa ja sitä kautta heikentää ammattiyhdistysliikettä. Pyrkimys päästä eurotasoon. Siellä ammatillisesti järjestäytyneiden määrä on n. 40%, paljon pohjoismaista tasoa jäljessä. Sen jälkeisenä tavoitteena lienee pyrkimys heikentää asia työehtosopimusten yleissitovuutta, nimellis- tai reaalipalkkoja? Useasti asia ilmaistaan vetoamalla joustoihin, on esitetty jopa lakko-oikeuden rajoittamista.*

*Hallitusvalta on kohdistanut voimatoimenpiteensä heikompaan kansanosaan, siitä on kohtuuttoman suuren taakan saaneet nuoret, ennätysmäisen työttömyyden muodossa. Samalla se on luonut erinomaisen pohjan ammattiyhdistysliikkeelle. Se näkyy käytännössä siten, että kaikki, jotka onnistuvat jonkin työpaikan saamaan, liittyvät heti jäseniksi.*

*Päätös laajennuksesta toi meille tulevaisuuden. Tiedämme, että työtä on ja se tulee jatkumaan vähintään 10-15 vuotta eteenpäin. Sen parantava vaikutus on merkittävä, se parantaa myös maksukykyä.*

*Puolentoista vuoden aikana on saatu aikaan koulutusohjelma, joka pitää sisällään lähes koko henkilökunnan. Siinä on yhteiskoulutuksena sekä henkistä, että laitekoulutusta. Kokonaisuudessaan määrät ovat mittavat, sulattoalueella noin 20 000 ja nikkelin 15 000 tuntia. Sen tarkoituksena on luoda edellytykset käyttää uutta tehdasta ja tekniikkaa. Rikastuttaa ja tervehdyttää työtä. Sen kautta pitää muodostaa parempi ja terveempi ilmapiiri työpaikalle, toivottavasti myönteinen asenne ja parantunut vuorovaikutus tarttuu myös eri henkilöstöryhmiin sekä työnantajan välille.*

*Tulevaa työehtosopimuskautta ajattelisin noin yhden vuoden pituiseksi. En usko siihen kuuluvan tekstin osalta suuria muutoksia. Metallin sopimus on työkohtaisten palkkojen osalta jäänyt pahasti jälkeen. Neuvottelut käytäneen pelkästä rahasta. Suuri työttömyys saattaa nostaa esiin työajan lyhentämistarpeen vuorotyössä.*

 *pääluottamusmies Tauno Härkälä*

Oheinen riimitelmä on syntynyt vuosikymmeniä sitten, niihin aikoihin, kun oli tehty ensimmäinen hihnaketjutin rikastevarastolta kuivaamoon.

Vasken teko (III vuoro)

*Juna puhkuu, kiskot kirskuu, vaunut malmivarastoon liikkuu, yllä kahmari kiikkuu.*

*Alla Saku ja Aatu on töihin saatu.*

*Mikko kahmarilla haukkaa, kitaan naukkaa, minne vie malmin tie.*

*Tuuttiin suistaa, Armas muistaa rassilla auttaa rallin kautta.*

*Siitä kihnaa, hakee hihnaa.*

*Niin se jatkaa malmi matkaa suoraa viitaa kohden Iitaa.*

*Manu ravaa, hanan avaa. Liekit loimuu, malmi kuivuu.*

*Iita kierii, malmi vierii kohti seulaa alas pneumaa.*

*Siitä putkitie kuutoskerrokseen vie. Sieltä luisuu kohti kuiluu.*

*Onpas kuuma, malmi sulaa, uuniin valuu.*

*Heikki reiän avaa, kivi matkaa kohti pataa, kuonan vie pikatie.*

*Lasse padan koukkaa, nosturin noukkaan, raanalla raataa, kiven konverttiin kaataa.*

*Onni kammesta vääntään, konvertterin pystyyn kääntää. Kipinät lentää minkä entää.*

*Tanu rassilla huiskii, ilma suihkii. Jyske täry, katku käry.*

*Päättyy sitten tämä vaihe, gora uuniin vielä muuton aihe.*

*Ihan siinä raanaa ruskaa, kun Antti vasken sinne kuskaa.*

*Välillä jo pomo huutaa: hei, reviitäs huuta.*

*Anodiuunilla Aarne häärä, asioista siellä määrää.*

*Saadaan pois rikki, happi, kun pannaan uuniin iso koivutappi.*

*Siinä jo valmis aine, niinpä alkaa valuvaihe.*

*Ake, Pate anodeiksi vasken valaa, melkein siinä nahkakin palaa.*

*Hikoo tuossa miesten kellit, Jaska vetää muottiin vellit.*

*Pena kuumat levyt nostaa, veteen kastaa.*

*Teperi raanalla vaunuun lastaa.*

*Poriin vie vasken tie.*

 Pentti Sinisalo

Sellaista sattuu

Kolmosvuorossa oli työssä muuan nakkilalainen nuorimies, joka tuppasi varsinkin lauantaisin jäämään yövuorosta pois työstä. Hän oli saanut useita varoituksia luvattomista poissaoloista, eikä hän lopputilin pelosta uskaltanut enää jäädä luvattomasti pois. Poissaoloon piti olla jokin pätevä syy. Kerran kaveri pyysi vapautusta sen vuoksi, että äiti oli kuollut. Ilman muuta työnjohto suostui. Onhan oman äidin kuolema jo erittäin pätevä syy poissaoloon. Ja erittäinkin, kun mies sitä itku kurkussa pyysi.

Seuraavan kerran, kun mies oli työssä ja oltiin menossa kotiin, hän nimittäin kulki toisen nakkilalaisen autossa, näki tämä, että äiti kulki pihassa ja huomautti, että eihän sinun äitisi ole kuollut, koska se tuolla pihassa kävelee. Siihen kaveri ehätti selittämään, ettei se äiti ole, se on äidin sisko, ovat vaan niin yhdennäköisiä. Selvisihän se ettei äiti olekaan kuollut, vaan kaveri oli keksinyt koko jutun saadakseen vapaata. Kun Ilmari Karhu kuuli asian ja hän oli se joka poissaololuvan oli antanut. Meni hän ensin totiseksi, mutta päästi sitten oikean hörönaurun ja tuumasi: "On meitä jumalauta moneksi. Keksiä nyt oman äidin kuolema tekosyyksi poissaoloon." Mies sai jäädä työhön, vaikka Karhu kyllä leikkimielellä tivasi lääkärintodistusta äidin kuolemasta. Sitä ei tietenkään tullut ja kaverin oli pakko tunnustaa huijauksensa.